এক মাসেরও বেশি সময় জলে ভেসেছেন। নোনা জল খেয়েছেন। হার মানেননি। শেষমেশ পৌঁছন প্রশান্ত মহাসাগরের গুয়াম দ্বীপের কাছে। আলদি নোভেল আদিলাং নামে সেই যুবক গত জুলাই মাসে মাছ ধরার নৌকায় ইন্দোনেশিয়ার সুলাওয়েসি দ্বীপ থেকে গিয়ে পড়েন মাঝ-সমুদ্রে। প্রবল হাওয়ায় ওই ‘ফিশিং হাট’-এর দড়ি ছিঁড়ে ইন্দোনেশিয়ার উপকূল থেকে বেরিয়ে যায়। ‘লাইফ অব পাই’-এর পিসিং (পাই) পটেলের মতোই খানিকটা দশা হয় তাঁর। তবে রিচার্ড পার্কারের মতো বড়সড় বাঘ নয়, আলদির সঙ্গী ছিল ক’টা মাছ। যা খেয়ে তিনি বেঁচে ছিলেন! পরিবার জানায়, গুয়াম পৌঁছনোর পরে পানামার ভেসেল আলদিকে উদ্ধার করে। মাছ ধরার নৌকায় (‘ফিশিং হাট’) তিনি আলো জ্বালানোর কাজ করতেন। যে আলো দেখে মাছেরা আকৃষ্ট হয়ে ছুটে আসে। নৌকাটিই মাছ ধরার ফাঁদ।